CELEX: 62009TN0135
Language: el
Date: 2009-04-07 00:00:00
Title: Υπόθεση T-135/09: Προσφυγή της 7ης Απριλίου 2009 — Nexans France και Nexans κατά Επιτροπής

20.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 141/48
            
         Προσφυγή της 7ης Απριλίου 2009 — Nexans France και Nexans κατά Επιτροπής
   (Υπόθεση T-135/09)
   2009/C 141/101
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Nexans France SAS και Nexans SA (Παρίσι, Γαλλία) (εκπρόσωποι: M. Powell, Solicitor και J.-P. Tran Thiet, lawyer)
   
      Καθής: Επιτροπή των Ευρωπαϊκών Κοινοτήτων
   
      Αιτήματα των προσφευγουσών
   
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την από 9 Ιανουαρίου 2009 απόφαση της Επιτροπής — Υπόθεση COMP/39610 — Ηλεκτρικές υπερτάσεις·
            
         
               —
            
            
               να κρίνει παράνομη την απόφαση της Επιτροπής να αφαιρέσει τέσσερα DVD-ROM και το αντίγραφο ολόκληρου του σκληρού δίσκου του φορητού υπολογιστή ενός υπαλλήλου της Nexans France, προκειμένου να τα εξετάσει στις εγκαταστάσεις της στις Βρυξέλλες σε μεταγενέστερο χρόνο·
            
         
               —
            
            
               να ακυρώσει την απόφαση της Επιτροπής να εξετάσει έναν υπάλληλο της Nexans France στις 30 Ιανουαρίου 2009·
            
         
               —
            
            
               να υποχρεώσει την Επιτροπή να επιστρέψει στη Nexans France κάθε έγγραφο ή αποδεικτικό στοιχείο που ενδεχομένως απέκτησε κατ’ εφαρμογήν των ακυρουμένων αποφάσεων, συμπεριλαμβανομένων ενδεικτικά: (α) εγγράφων που δεν ενέπιπταν στο ενδεδειγμένο πεδίο, από πλευράς προϊόντων, της πραγματοποιηθείσας κατά την αυγή έρευνας· (β) εγγράφων σχετικών με έργα ηλεκτρικών καλωδίων εκτός του Ευρωπαϊκού Οικονομικού Χώρου· (γ) εγγράφων που κακώς ανακτήθηκαν από τον σκληρό δίσκο και τα DVD-ROM και (δ) εκθέσεων που συντάχθηκαν κατά τη διάρκεια ή βάσει συνεντεύξεων του υπαλλήλου της Nexans France·
            
         
               —
            
            
               να απαγορεύσει στην Επιτροπή να χρησιμοποιήσει, στο πλαίσιο διαδικασίας παραβάσεως των κοινοτικών κανόνων ανταγωνισμού, κάθε έγγραφο ή αποδεικτικό στοιχείο που ενδεχομένως απέκτησε κατ’ εφαρμογήν των ακυρουμένων αποφάσεων·
            
         
               —
            
            
               να απαγορεύσει στην Επιτροπή να διαβιβάσει τα ως άνω έγγραφα ή αποδεικτικά στοιχεία (ή συναγόμενες αποδείξεις ή στοιχεία που βασίζονται σε αυτά) στις αρμόδιες για τον ανταγωνισμό αρχές σε άλλα συστήματα·
            
         
               —
            
            
               να καταδικάσει την Επιτροπή στα δικαστικά έξοδα·
            
         
               —
            
            
               να διατάξει κάθε άλλο αναγκαίο κατά την κρίση του μέτρο.
            
         
      Ισχυρισμοί και κύρια επιχειρήματα
   
   Στην υπό κρίση υπόθεση, οι προσφεύγουσες ζητούν να ακυρωθεί η απόφαση C(2009) 92/1 της Επιτροπής, της 9ης Ιανουαρίου 2009, με την οποία η Nexans SA και όλες οι εταιρίες που ελέγχονται αμέσως ή εμμέσως από αυτήν, περιλαμβανομένης της Nexans France SAS, διατάσσονται να υποβληθούν σε έλεγχο σύμφωνα με το άρθρο 20, παράγραφος 4, του κανονισμού 1/2003 του Συμβουλίου (1) (Υπόθεση COMP/39610 — Ηλεκτρικές υπερτάσεις), και να κριθεί παράνομος ο τρόπος εκτελέσεώς της.
   Προς στήριξη των αιτημάτων τους, οι προσφεύγουσες ισχυρίζονται ότι η προσβαλλόμενη απόφαση παραβιάζει θεμελιώδη δικαιώματά τους, περιλαμβανομένων των δικαιωμάτων άμυνας, του δικαιώματος για δίκαιη δίκη, του δικαιώματος μη αυτοενοχοποιήσεως, του τεκμηρίου αθωότητας και του δικαιώματος στην ιδιωτική ζωή. Επιπλέον, υποστηρίζουν ότι κατά την εκτέλεση της προσβαλλομένης αποφάσεως η Επιτροπή υπερέβη τα όρια της έρευνας.
   
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης· ΕΕ L 1, σ. 1.